

**Fundur í byggingarnefnd Fljótsdalshrepps 29. október kl. 10:00 2012 í fundarherbergi í Végarði.**

Fundarmenn:

Jónas Hafþór Jónsson, form. byggingarnefndar

Helga Vigfúsdóttir, fulltrúi í byggingarnefnd

Eiríkur J. Kjerúlf, fulltrúi í byggingarnefnd

Sveinn Þórarinsson, byggingarfulltrúi

1. **Endanleg yfirferð og samþykkt á teikningum af veðursjá og aðstöðuhúsi á Miðfelli.**

Veðursjáin (ratsjá) er ætluð til veðurathugana. Hún er í eigu og umsjá Veðurstofu Íslands. Ratsjáin sjálf er inní kúlu sem er 5,9 m í þvermál. Ratsjárkúlan situr á 5 m hárri stálgrind sem grunduð er á klöpp, borað er fyrir bergfestum og steyptur stöpull sem grindin hvílir á. Ratsjárkúlan er hvít að lit en stálgrindin heitgalvanhúðuð grá að lit. Við ratsjána er komið fyrir gámahúsi, sem skipt er í tvö rými, annað þar sem móttakari og sendir er staðsettur. Þar er einnig kæli- og hitabúnaður, tölvur og aðrir fylgihlutir í hinu rýminu er skrifborð og vinnuaðstaða. Húsið er grundað á steyptum stöplum, klætt með hvítri stálklæðningu, veggir, gólf og loft eru einangruð og húsið er upphitað með rafmagni.

Fyrr í sumar var verkefnið kynnt fyrir nefndarmönnum. Byggingarnefnd samþykkir fyrir sitt leyti framlagða uppdrætti og framkvæmdina í heild sinni og beinir því til byggingarfulltrúa að sjá til þess að mannvirkið sé skráð á viðeigandi hátt í fasteignamatsskrá.

1. **Íbúðarhúsbygging Hallgríms og Önnu Bryndísar á Skriðuklaustri.**

Á fundi byggingarnefndar 20. júní 2011 voru samþykktar byggingarnefndar-teikningar af íbúðarhúsinu. Eina breytingin nú er sú að staðsetning hússins er breytt frá fyrri afstöðumynd. Byggingarnefnd samþykkir breytta staðsetningu á húsinu sbr. framlagða afsöðumynd en beinir því til húsbyggjanda að leggja fram nýjar byggingarnefndarteikningar með nýju afstöðumyndinni. Búið er að steypa hefðbundna sökkla undir bygginguna. Byggingarfulltrúi hefur óskað eftir að fá afhentar teikningar af þeim svo og fyrirhuguðum frárennslilögnum.

1. **Óbyggðasafn á Egilsstöðum**

Borist hafa hugmyndir frá Steingrími Karlssyni um breytingar á gömlum útihúsum á Egilsstöðum þ.e. hlöðu og fjósi. Þar er ætlunin að koma upp ***óbyggðasafni*** og aðstöðu fyrir gistingu ferðamanna. Þessar hugmyndir Steingríms voru kynntar fyrir nefndarmönnum. Búið er að endurbyggja án útlitsbreytinga þak fjósins og hluta af útveggju. Með tilliti til þess rekstar sem fyrirhugaður og þeirra breytinga sem kynntar hafa verðið er nauðsynlegt að byggingaraðili leggi fram til afgreiðslu í byggingarnefnd bygginganefndar- teikningar sem sýni grunnmyndir og útlit ásamt skráningartöflu. Þar sem gert er ráð fyrir ferðamannagistingu þarna þurfa fyrirhugaðar breytingar að hljóta samþykki brunamálayfirvalda svo og heilbrigðiseftirlits.

1. **Virkjun við Eyrarland**

Þorvarður Ingimarsson á Eyrarlandi hyggst koma sér upp lítilli vatnsaflsstöð sem nýtir um 60 m fall í læk fyrir ofan Eyrarland. Gert er ráð fyrir að uppsett afl stöðvarinnar veri 13,5 kw. Byggingarnefnd óskar eftir uppdráttum af væntanlegu stöðvarhúsi og afstöðumynd sem sýnir staðsetningu á stíflu og lagnaleið fyrir aðrennslispípu og frárennsli. Byggingarnefnd veitir fyrir sitt leyti framkvæmdaleyfi fyrir upphafsframkvæmdum.

Fleira ekki tekið fyrir. Fundi slitið kl. 11:15

Fundarritari: Sveinn Þórarinsson